Siliga het Ruann se titel in sy visier | Netwerk24
Deur Michael Green 31 Maart 2019 00:00
Ruann Visser, die Suid-Afrikaanse swaargewigkampioen, kan dalk een van die dae gedwing word om sy titel teen Justice Siliga of Josh Pretorius te verdedig.
Siliga is tans die eerste aanspraakmaker op die Giant King (2,07 m) se titel, maar hy sit nie verveeld rond en wag vir sy kans nie.
Wilhelm Nebe Foto: Christo Smith
Hy boks vandag in Blairgowrie se ontspanningsaal in Randburg teen Josh Pretorius, die nommertwee-aanspraakmaker op Visser se titel.
“Ek verwag ’n taai geveg, maar ek moet Justice besig hou. As hy wen, hoop ons dat Ruann sy titel teen hom sal verdedig,” sê Alan Toweel, Siliga se afrigter.
Siliga is ietwat van ’n enigma omdat hy skynbaar óf warm óf koud blaas. Hy het sover sewe gevegte in die beroepskryt gewen en ses verloor.
Pretorius, wat vyf van sy gevegte gewen en twee verloor het, hoop natuurlik self om sy plek op die rang­lys te verbeter en Visser die stryd aan te sê.
Toweel het nóg ’n swaargewig wat besig is om heelwat belangstelling gaande te maak.
Die 22-jarige Wilhelm Nebe, ’n voormalige SA super-swaargewig-amateurkampioen is 2 m lank en weeg 132 kg.
Hy het sover albei sy gevegte in die beroepskryt maklik met tegniese uitklophoue gewen.
“Wilhelm is ’n jong man wat nog baie moet leer, maar hy is baie sterk en slaan verwoestende kombinasies,” sê Toweel.
Nebe kom op dieselfde toernooi teen Nhlakanipho Gwamanda te staan.
Akani Phuzi, wat deur Toweel as ’n belowende junior swaargewig beskou word, kom in die hoofgeveg teen die ervare Mussa Ajibu van Malawi te staan.
Vanaf 14:00 regstreeks op SuperSport 11.
KYK: Bokser gekap oor soen in onderhoud